ระเบียบกระทรวงมหาดไทย ว่าด้วยการเบิกค่าใช้จ่ายเกี่ยวกับการปฏิบัติราชการขององค์กรปกครองส่วนท้องถิ่น พ.ศ. 2542
ระเบียบกระทรวงมหาดไทย
ระเบียบกระทรวงมหาดไทย
ว่าด้วยการเบิกค่าใช้จ่ายเกี่ยวกับการปฏิบัติราชการ
ขององค์กรปกครองส่วนท้องถิ่น
พ.ศ. ๒๕๔๒
 

โดยที่เป็นการสมควรกำหนดระเบียบการเบิกค่าใช้จ่ายเกี่ยวกับการปฏิบัติราชการขององค์กรปกครองส่วนท้องถิ่นให้ครอบคลุมรายจ่ายทุกประเภท
และเพื่อให้องค์กรปกครองส่วนท้องถิ่นถือปฏิบัติในแนวทางเดียวกัน

อาศัยอำนาจตามความในมาตรา ๖
และมาตรา ๗๖ แห่งพระราชบัญญัติองค์การบริหารส่วนจังหวัด พ.ศ. ๒๕๔๐ มาตรา ๖๙
และมาตรา ๗๗ แห่งพระราชบัญญัติเทศบาล พ.ศ. ๒๔๙๖ มาตรา ๓๒
แห่งพระราชบัญญัติสุขาภิบาล พ.ศ. ๒๔๙๕ และมาตรา ๙๕ แห่งพระราชบัญญัติระเบียบบริหารราชการเมืองพัทยา
พ.ศ. ๒๕๒๑ มาตรา ๕ และมาตรา ๘๘ แห่งพระราชบัญญัติสภาตำบลและองค์การบริหารส่วนตำบล
พ.ศ. ๒๕๓๗ รัฐมนตรีว่าการกระทรวงมหาดไทยจึงออกระเบียบไว้ ดังต่อไปนี้

ข้อ ๑
ระเบียบนี้เรียกว่า ระเบียบกระทรวงมหาดไทย ว่าด้วยการเบิกค่าใช้จ่ายเกี่ยวกับการปฏิบัติราชการขององค์กรปกครองส่วนท้องถิ่น พ.ศ. ๒๕๔๒

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้
องค์กรปกครองส่วนท้องถิ่น
หมายความว่า องค์การบริหารส่วนจังหวัด เทศบาล สุขาภิบาล เมืองพัทยา
และองค์การบริหารส่วนตำบล
พนักงานส่วนท้องถิ่น
หมายความว่า ข้าราชการองค์การบริหารส่วนจังหวัด พนักงานเทศบาล พนักงานสุขาภิบาล
พนักงานเมืองพัทยา พนักงานส่วนตำบล และให้รวมถึงนายกองค์การบริหารส่วนจังหวัด
รองนายกองค์การบริหารส่วนจังหวัด นายกเทศมนตรี เทศมนตรี นายกเมืองพัทยา
ปลัดเมืองพัทยา ประธานกรรมการสุขาภิบาล กรรมการสุขาภิบาล
ประธานกรรมการบริหารองค์การบริหารส่วนตำบล กรรมการบริหารองค์การบริหารส่วนตำบล
และลูกจ้างองค์กรปกครองส่วนท้องถิ่น

ข้อ ๔
ระเบียบนี้ให้ใช้บังคับเกี่ยวกับการเบิกค่าใช้จ่ายที่ใช้ในการปฏิบัติราชการขององค์กรปกครองส่วนท้องถิ่นทุกประเภท
ได้แก่ ค่าใช้จ่ายในการฝึกอบรมของส่วนราชการ ค่าใช้จ่ายในการเดินทางไปราชการ
เงินเพิ่มอื่นๆ ที่จ่ายควบกับเงินเดือน หรือค่าจ้างประจำ เงินสงเคราะห์
พนักงานส่วนท้องถิ่นผู้ได้รับอันตรายหรือการเจ็บป่วยเพราะเหตุปฏิบัติราชการ
เงินตอบแทนการปฏิบัติงานนอกเวลาราชการ
เงินเดือนและเงินช่วยพิเศษกรณีพนักงานส่วนท้องถิ่นถึงแก่ความตาย
การเบิกจ่ายเกี่ยวกับศพพนักงานส่วนท้องถิ่นและลูกจ้างซึ่งถึงแก่ความตายในระหว่างเดินทางไปราชการ
เบี้ยประชุมกรรมการ การช่วยเหลือพนักงานส่วนท้องถิ่นหรือลูกจ้างที่ต้องหาคดีอาญา
ค่าใช้จ่ายในการแข่งขันกีฬา ค่าใช้จ่ายในการจัดงาน ค่ารับรอง
ค่าใช้จ่ายเกี่ยวกับสิทธิและสวัสดิการต่างๆ ที่พนักงานส่วนท้องถิ่นพึงได้รับ
ตลอดจนค่าใช้จ่ายเกี่ยวกับการปฏิบัติราชการอื่นๆ

ข้อ ๕ ระเบียบ ข้อบังคับ คำสั่ง
หรือหนังสือสั่งการของกระทรวงมหาดไทยที่ได้กำหนดค่าใช้จ่ายเกี่ยวกับการปฏิบัติราชการไว้แล้ว
ให้คงใช้ได้ต่อไปจนกว่าจะมีการเปลี่ยนแปลง

ข้อ ๖
ค่าใช้จ่ายเกี่ยวกับการปฏิบัติราชการในเรื่องใดที่กระทรวงมหาดไทยยังไม่ได้กำหนดไว้ตามข้อ
๕ ให้ใช้ระเบียบ ข้อบังคับ คำสั่ง หรือหนังสือสั่งการของกระทรวงการคลังในเรื่องนั้นไปก่อนโดยอนุโลม

ข้อ ๗
ให้ปลัดกระทรวงมหาดไทยรักษาการตามระเบียบนี้
และให้มีอำนาจตีความวินิจฉัยปัญหา กำหนดหลักเกณฑ์
และวิธีการปฏิบัติเกี่ยวกับการเบิกค่าใช้จ่ายในการปฏิบัติราชการตามระเบียบนี้


ประกาศ ณ วันที่ ๒๓ เมษายน พ.ศ. ๒๕๔๒
ชำนิ
ศักดิเศรษฐ์
รัฐมนตรีช่วยว่าการฯ รักษาราชการแทน
รัฐมนตรีว่าการกระทรวงมหาดไทย












นันทพล/ปรับปรุง
๑๑ มกราคม ๒๕๕๐

[๑] ราชกิจจานุเบกษา
เล่ม ๑๑๖/ตอนที่ ๓๘ ง/หน้า ๕๐/๑๓ พฤษภาคม ๒๕๔๒